CELEX: 32019D2252
Language: hu
Date: 2019-12-17 00:00:00
Title: A Bizottság (EU) 2019/2252 határozata (2019. december 17.) a Stop Finning – Stop the trade (a cápauszony-leválasztás és -kereskedelem megállítása) elnevezésű javasolt polgári kezdeményezésről (az értesítés a C(2019) 9203. számú dokumentummal történt) (Csak az angol nyelvű szöveg hiteles)

30.12.2019   
               
               
                  HU
               
               
                  Az Európai Unió Hivatalos Lapja
               
               
                  L 336/312
               
            
         A BIZOTTSÁG (EU) 2019/2252 HATÁROZATA
         (2019. december 17.)
         a „Stop Finning – Stop the trade” (a cápauszony-leválasztás és -kereskedelem megállítása) elnevezésű javasolt polgári kezdeményezésről
         
            
               (az értesítés a C(2019) 9203. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:
         
                     (1)
                  
                  
                     A „Stop Finning – Stop the trade” (a cápauszony-leválasztás és -kereskedelem megállítása) elnevezésű javasolt polgári kezdeményezés tárgya a következő: „Annak ellenére, hogy tilos az uszonyok uniós hajók fedélzetén és uniós vizeken történő leválasztása, és a cápákat természetes módon hozzájuk kapcsolódó uszonyokkal kell kirakodni, az EU a világ egyik legnagyobb cápauszony-exportőrének és a globális uszonykereskedelem fontos árutovábbítási központjának számít.”
                  
               
                     (2)
                  
                  
                     A javasolt polgári kezdeményezés céljai a következők: „Az EU fontos szereplője a cápák kizsákmányolásának, és mivel a tengeri ellenőrzések ritkák, a cápauszonyok illegális tárolása, valamint át- és kirakodása továbbra is zajlik az EU-ban. Célunk, hogy véget vessünk a cápauszony-kereskedelemnek az Unióban, ideértve az uszonyok importját, exportját és továbbítását is, kivéve, ha az uszonyok természetes módon kapcsolódnak az állat testéhez. Mivel a cápauszony-leválasztás gátolja a hatékony cápaállomány-védelmi intézkedéseket, kérelmezzük, hogy a 605/2013/EU európai parlamenti és tanácsi rendeletet (2) terjesszék ki az uszonyok kereskedelmére is, és ezért arra kérjük a Bizottságot, hogy dolgozzon ki egy új rendeletet, amely a „természetesen kapcsolódó uszonyok” követelményét kiterjeszti a teljes uniós cápa- és rájakereskedelemre.
                  
               
                     (3)
                  
                  
                     Az Európai Unióról szóló szerződés (EUSZ) megerősíti az uniós polgárság intézményét, és tovább javítja az Unió demokratikus működését többek között azáltal, hogy kimondja: minden polgárnak joga van ahhoz, hogy európai polgári kezdeményezés révén részt vegyen az Unió demokratikus életében.
                  
               
                     (4)
                  
                  
                     Ezért a polgárok részvételének ösztönzése és az Unió elérhetőbbé tétele érdekében biztosítani kell, hogy a polgári kezdeményezésre vonatkozó eljárások és feltételek világosak, egyszerűek, felhasználóbarátak és a polgári kezdeményezés jellegével arányosak legyenek.
                  
               
                     (5)
                  
                  
                     A javasolt kezdeményezés tárgyával kapcsolatban a Szerződések végrehajtása céljából uniós jogi aktusok fogadhatók el:
                     
                                 —
                              
                              
                                 az Európai Unióról szóló szerződés (a továbbiakban: EUMSZ) 43. cikkének (2) bekezdése alapján a közös halászati politika célkitűzéseinek megvalósításához szükséges rendelkezések megállapítása céljából,
                              
                           
                                 —
                              
                              
                                 az EUMSZ 207. cikkének (2) bekezdése alapján a közös kereskedelempolitika végrehajtásának kereteit meghatározó intézkedések céljából.
                              
                           
               
                     (6)
                  
                  
                     A fenti okokból a javasolt polgári kezdeményezés a rendelet 4. cikke (2) bekezdésének b) pontja értelmében nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (7)
                  
                  
                     Ezen túlmenően a rendelet 3. cikkének (2) bekezdésével összhangban létrehozták a polgári bizottságot és kijelölték a kapcsolattartó személyeket, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.
                  
               
                     (8)
                  
                  
                     A „Stop Finning – Stop the trade” elnevezésű polgárikezdeményezés-javaslatot ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Stop Finning – Stop the trade” (a cápauszony-leválasztás és -kereskedelem megállítása) elnevezésű javasolt polgári kezdeményezés nyilvántartásba vételre kerül.
         
         
            2. cikk
            Ezt a határozatot 2020. január 2-tól kell alkalmazni.
         
         
            3. cikk
            E határozat címzettjei a „Stop Finning – Stop the trade” elnevezésű javasolt polgári kezdeményezés szervezői (a polgári bizottság tagjai), akiket kapcsolattartó személyként Nils KLUGER és Alexander Hendrik CORNELISSEN képvisel.
         
         
            Kelt Strasbourgban, 2019. december 17-én.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 65., 2011.3.11., 1. o.
         
         
            (2)  Az Európai Parlament és a Tanács 605/2013/EU rendelete (2013. június 12.) a cápauszonyoknak a hajók fedélzetén történő leválasztásáról szóló 1185/2003/EK tanácsi rendelet módosításáról (HL L 181., 2013.6.29., 1. o.).